Minority Report – erilaisuus yrityksen johdossa | Talouselämä
26.1.2016 07:16
”Me too” on yleisesti hyväksytty mutta vaikuttavuudeltaan kehno johtamistapa. Menestys edellyttää erilaisuutta. Voiko erinomaisuutta saavuttaa muulla kuin erilaisuudella?
Muuttumaton jää ahtaalle ja näivettyy. Erilaisuus tuo valtavirrasta poikkeavia tapoja ajatella, toimia ja toteuttaa. Toimintamallin murros tai asioiden tekeminen muista poikkeavalla tavalla tuo onnistuessaan kilpailuetua ja pitää yrityksen elinkelpoisena. Muutos ja innovaatiot edellyttävät erilaisuutta.
Eikö erilaisuus siis ole välttämätöntä myös johtoryhmien kokoonpanossa?
Johtoryhmien ja hallitusten on uusiuduttuva, jotta organisaatio pysyy liikkeessä. Liian homogeeninen johtoryhmä ei voi johtaa muutosta – tai tekee siitä pirullisen hidasta.
Johtoon on tuotava moninaista ajattelua, vaihtelevia taustoja, erilaisia tyylejä, poikkeavia valintoja. Arvojen ja tavoitteiden tulee olla yhteisiä, mutta ihmisten erilaisia.
Ajatusten tuoreus, uudet näkökulmat, erilainen tapa toimia, kyseenalaistaminen tai kokemattomuuden tuoma huimapäisyys. Nämä ovat juuri sitä, mitä johtoryhmä tarvitsee ollakseen loistava. Erilaisuus ei tule sattumien summana vaan sitä pitää aktiivisesti tavoitella.
Suurin riski eivät ole rohkeat henkilövalinnat, vaan se että seura tekee kaltaisekseen. Erilaisuutta pitäisi siksi myös osata vaalia.
Talouselämän Päättäjänaiset-listaa on vuosittain ilahduttavaa lukea. Tietoviikkokin on löytänyt vaikuttajalistalleen lisää naisia – tosin Vuoden Tivi-vaikuttajaksi naisen vasta kerran. Tittelin haltijaksi löytyisi varmasti enemmänkin naiskandidaatteja.
Itse uskon, että johdon asenne on keskeisin muutoksen mahdollistaja tai jarru. Accenturen johtaja Pierre Nanterme on esimerkillään ja kannanotoillaan loistava suunnannäyttäjä ja edelläkävijä organisaation uudistamisessa. Hän uskaltaa olla oma ranskalainen itsensä ja ravitsee muita ympärillään erilaisuudesta ja yksilöllisyydestä ammentaen.
Accenturen Suomen johdossa olemme asettaneet selkeät tavoitteet ja seurannan tasa-arvolle rekrytoinnissa sekä palkka- ja ylennyspäätöksissä. ”Sitä saat mitä mittaat” on toteutunut hyvin. Oli hienoa julkistaa joulukuun ylennykset ja erityisesti nostaa johtoon neljä ansioitunutta kollegaa – Anne, Ville, Heidi ja Kari – kaikki keskenään hyvin erilaisia loistotyyppejä. Tästä jatketaan!
Meille muille naisille tuo ihanaa vapautta, että johdossa on enemmän naisia. On helpompaa jakaa tehtäviä ja tarjota erilaisia roolimalleja. Eikä johdossa tarvitse ajatella omien tekemistensä edustavan kaikkien naisten tapaa toimia. Kukin saa tehdä ihan omat virheensä ja valintansa. Kun saamme olla tarkastelun kohteena kukin omine tyyleinemme, tapoinemme ja eroinemme, sama sallitaan miehillekin aiempaa paremmin.
Kun hyväksytään erilaisuus ulkomuodossa, sukupuolessa ja iässä, muukin erilaisuus pääsee kukoistamaan.
Tietoisuuden ja diversiteetin ymmärryksen myötä erilaisuuden kunnioitukseen ja hyödyntämiseen on helpompi päästä. Myös epäkohtien korjaaminen – yksi kerrallaan – käy helpommin.
Erilaisuus tarkoittaa jotain poikkeuksellista. Vain se voi muuttaa totuttua tapaa toimia. Muutosmahdollisuuksissa on aina myös epäonnistumisen riski – tai riski, ettei mikään muuttunutkaan. Suurempi riski organisaatiolle kuitenkin on, ellei monimuotoisuuden mahdollisuuksiin tartuta.
Kirjoittaja johtaa Accenture Technologya Suomessa.
Silja Jalovaara / Accenture